2.  ลักษณะการประกอบธุรกิจ

-   ความเป็นมา

ธนาคารกรุงเทพ จำกัด (มหาชน) เปิดดำเนินการเมื่อวันที่ 1 ธันวาคม 2487
ปัจจุบันมีทุนจดทะเบียน 40,000.0 ล้านบาท ทุนที่เรียกชำระแล้วทั้งสิ้น 14,668.4 ล้านบาท

ในปี 2544 ธนาคารได้ดำเนินการปรับปรุงประสิทธิภาพอย่างต่อเนื่องในโครงการสำคัญ
เพื่อตอบสนองความต้องการของลูกค้าแต่ละกลุ่ม ได้มีความคืบหน้าดังนี้

ด้านการปรับปรุงองค์กร

-   การปรับปรุงโครงสร้างองค์กรให้สอดคล้องกับการจัดกลุ่มลูกค้า
    โดยจัดตั้งสำนักธุรกิจเพื่อให้บริการแก่ลูกค้าธุรกิจรายกลางและรายปลีก
    โดยได้เปิดดำเนินการแล้ว 34 สำนักธุรกิจ

-   การปรับปรุงระบบงานของสาขา ให้มุ่งเน้นการให้บริการธุรกรรมการเงินพื้นฐาน
    และการรับผิดชอบดูแลลูกค้าบุคคลเป็นการเฉพาะ โดยได้มีการดำเนินการแล้ว 163 สาขา

-   การปรับปรุงระบบงานสนับสนุนบริการ โดยการจัดตั้งศูนย์ปฏิบัติการ 10 ศูนย์
    มีภาระหน้าที่ให้การสนับสนุนสาขา และสำนักธุรกิจในงานด้านเอกสารและธุรการ

ด้านบริการใหม่และการขยายฐานลูกค้า

-   บริการ “บัวหลวงเอ็มโฟน”
    เป็นบริการทางโทรศัพท์มือถือที่ทันสมัยสามารถสนองความต้องการของลูกค้าได้คล้ายคลึงกับบริการจากเครื่องเอทีเอ็ม
    ยกเว้นเพียงบริการที่เกี่ยวกับเงินสด

-   บริการ “บัวหลวง ไอแบงก์กิ้ง”
    เป็นธนาคารทางอินเทอร์เน็ตที่สามารถอำนวยความสะดวกสบายให้ลูกค้าได้ตลอด 24 ชั่วโมง
    ทุกวัน ด้วยบริการที่หลากหลาย เช่น ชำระเงิน โอนเงิน อายัดเช็ค เป็นต้น
    ขณะนี้ได้เปิดให้พนักงานและลูกค้าที่คัดสรร ทดลองใช้งาน
    เพื่อปรับปรุงให้บริการใช้งานได้ง่ายขึ้น

-   เว็บไซต์ใหม่ของธนาคาร “bangkokbank.com” ธนาคารกำลังพัฒนาเว็บไซต์ใหม่ในชื่อ
    bangkokbank.com เพื่อเป็นแหล่งรวมข้อมูลเกี่ยวกับธนาคารสำหรับผู้ใช้บริการทุกกลุ่ม
    มีข้อมูลทั้งที่เป็นภาษาไทยและภาษาอังกฤษ
    และมีระบบการบริหารข้อมูลด้วยเทคโนโลยีใหม่ล่าสุด
    ซึ่งรองรับการปรับปรุงข้อมูลให้ทันสมัยได้ตลอดเวลา

-   บริการธนาคารอิเล็กทรอนิกส์สำหรับลูกค้าธุรกิจ ธนาคารเป็นหนึ่งในผู้ร่วมก่อตั้งบริษัท พันธวณิช
    จำกัด
    ดำเนินธุรกิจพาณิชย์อิเล็กทรอนิกส์ด้วยเทคโนโลยีที่มีประสิทธิภาพและความปลอดภัยสูงที่สมบูรณ์แบบที่สุดของประเทศไทย
    โดยมุ่งอำนวยความสะดวกให้ลูกค้าเลือกซื้อสินค้าและบริการจากผู้จำหน่ายออนไลน์อย่างหลากหลายและมีประสิทธิภาพ

    -   ลักษณะการประกอบธุรกิจ

  ลักษณะบริการหลัก

  บริการของธนาคารสามารถแบ่งออกได้เป็น 3 ประเภทใหญ่ ๆ กล่าวคือ

-   บริการรับฝากเงินประเภทต่าง ๆ ได้แก่ เงินฝากกระแสรายวัน เงินฝากสะสมทรัพย์
    เงินฝากประจำ และเงินฝากสินมัธยะ เป็นต้น

-   บริการที่นำมาซึ่งรายได้ดอกเบี้ยและเงินปันผล ได้แก่ บริการด้านสินเชื่อ
    และการลงทุนในหลักทรัพย์

-   บริการที่นำมาซึ่งรายได้ค่าธรรมเนียมและรายได้อื่น ๆ ที่สำคัญ ได้แก่ บริการบัตรเครดิต
    บริการแลกเปลี่ยนเงินตราต่างประเทศ บริการโอนเงินในประเทศและต่างประเทศ
    บริการเปิดเล็ตเตอร์ออฟเครดิต บริการถอนเงินสดอัตโนมัติด้วยเครื่อง ATM
    บริการธนาคารทางโทรศัพท์ บริการเป็นนายทะเบียนหลักทรัพย์
    และบริการที่ปรึกษาด้านการเงิน เป็นต้น

ภาพรวมการประกอบธุรกิจของบริษัทย่อย 

  ณ สิ้นธันวาคม 2544 ธนาคารมีบริษัทย่อย 5 บริษัท
  โดยเป็นธุรกิจที่เกี่ยวข้องกับการดำเนินงานของธนาคารพาณิชย์และธุรกิจที่สนับสนุนการให้บริการของธนาคาร
  บริษัทย่อย 5 บริษัท ได้แก่

1.  บริษัท บางกอก แบงค์ เบอร์ฮาด จำกัด

เป็นบริษัทที่ประกอบธุรกิจประเภทกิจการธนาคารพาณิชย์ รับฝากเงิน ถอนเงิน และการให้กู้ยืมเงิน
สัดส่วนของหลักทรัพย์ลงทุนเท่ากับร้อยละ 100.00

2.  บริษัท บริหารสินทรัพย์ทวี จำกัด

  เป็นบริษัทที่ประกอบธุรกิจเกี่ยวกับการบริหารสินทรัพย์ รับโอนสินทรัพย์ด้อยคุณภาพ
  ตลอดจนหลักประกันของธนาคาร และนำไปบริหารหรือจำหน่ายต่อไป
  สัดส่วนของหลักทรัพย์ลงทุนเท่ากับร้อยละ 100.00

3.  บริษัท บีบีแอล (เคแมน) จำกัด

เป็นบริษัทประเภทธุรกิจการเงิน ประกอบธุรกิจปริวรรตการกู้ยืมเงิน และการให้กู้ยืมเงิน
สัดส่วนของหลักทรัพย์ลงทุนเท่ากับร้อยละ 100.00

4.  บริษัทเงินทุน บัวหลวง จำกัด (เดิมชื่อ บริษัทเงินทุน ทักษิณธนากิจ จำกัด)

  เป็นบริษัทที่ประกอบกิจการเงินทุนเพื่อการพาณิชย์ เงินทุนเพื่อการพัฒนา
  เงินทุนเพื่อการจำหน่ายและการบริโภค ตลอดจนเงินทุนเพื่อการเคหะ
  สัดส่วนของหลักทรัพย์ลงทุนเท่ากับร้อยละ 96.83

5.  บริษัท หลักทรัพย์จัดการกองทุนรวมบัวหลวง จำกัด

  เป็นบริษัทที่ประกอบธุรกิจหลักทรัพย์ประเภทกิจการจัดการลงทุน
  สัดส่วนของหลักทรัพย์ลงทุนเท่ากับร้อยละ 50.00

  นอกจากนี้ ธนาคารยังถือหุ้นตั้งแต่ร้อยละ 20 ขึ้นไปในกิจการประเภทธุรกิจการเงิน ได้แก่ บริษัท
  บีเอสแอล ลิสซิ่ง จำกัด บริษัท พี.ที. บีบีแอล ดรามาลา ไฟแนนซ์ จำกัด บริษัท เอ็มซี ไพร์เวท
  อีควิตี้ แมเนจเม้นท์ (ไพร์เวท) จำกัด บริษัทเงินทุน สินเอเซีย จำกัด
  และในกิจการประเภทธุรกิจบริการ ได้แก่ บริษัท กรุงเทพ เอสเอ็มบีซี ซิสเต็มส์ จำกัด บริษัท
  ดับบลิวทีเอ (ประเทศไทย) จำกัด บริษัท ศูนย์ประมวลผล จำกัด

  อนึ่ง ธนาคารถือหุ้นตั้งแต่ร้อยละ 20 ขึ้นไปในกิจการอื่น
  ซึ่งมาจากการแปลงหรือปรับปรุงโครงสร้างหนี้ทั้งหมดหรือบางส่วน
  โดยธนาคารมีความตั้งใจถือหุ้นในบริษัทที่มีการปรับปรุงโครงสร้างหนี้เป็นการชั่วคราว ได้แก่
  บริษัท กมลกิจ จำกัด บริษัท ข้าวอนามัย จำกัด บริษัท ซิตี้เรียลตี้ จำกัด บริษัท ซีพีพลาซ่า จำกัด
  บริษัท ไทยทาเฟตตา เท็กซ์ไทล์ จำกัด บริษัท ไทยพรีซีชั่น แมนูแฟคเจอริ่ง จำกัด บริษัท
  ไทยโพลิเมอร์เท็กซ์ไทล์ จำกัด บริษัท ไทยฟิล์มอินดัสตรี จำกัด (มหาชน) บริษัท
  ไทยฟิลาเม้นท์ฟินิชชิ่ง จำกัด บริษัท โนเบิล เพลซ จำกัด บริษัท โรงพยาบาลบำรุงราษฎร์ จำกัด
  (มหาชน) บริษัท อุตสาหกรรมปิโตรเคมีคัลไทย จำกัด (มหาชน)

-   โครงสร้างรายได้ (รวมบริษัทย่อย)

ธนาคารแยกโครงสร้างของรายได้เป็น 2 ประเภท คือ

-   รายได้ประเภทดอกเบี้ยและเงินปันผลสุทธิหลังหักหนี้สูญและหนี้สงสัยจะสูญ
    และขาดทุนจากการปรับปรุงโครงสร้างหนี้ มีสัดส่วนร้อยละ 60.4

-   รายได้ที่มิใช่ดอกเบี้ย มีสัดส่วนร้อยละ 39.6

-   เป้าหมายในการดำเนินธุรกิจ

  เป้าหมายการประกอบการของธนาคาร สำหรับปี 2545 คาดว่าสินเชื่อจะขยายตัวร้อยละ 2.0
  โดยธนาคารมีเป้าหมายที่จะอำนวยสินเชื่อด้วยความระมัดระวัง
  ภายใต้การบริหารความเสี่ยงที่เหมาะสม ส่วนเป้าหมายเงินฝาก
  ธนาคารตั้งเป้าหมายเพิ่มขึ้นร้อยละ 2.0 เช่นกัน
  สำหรับอัตรารายได้ดอกเบี้ยและเงินปันผลสุทธิจะอยู่ที่ระดับร้อยละ 2.0

  มาตรการที่จะรองรับการเติบโตของธนาคารคือ
  ธนาคารยังคงให้ความสำคัญในการดูแลรักษากลุ่มลูกค้าเก่าที่ดี
  และมุ่งแสวงหากลุ่มลูกค้าใหม่ที่มีศักยภาพเป็นการขยายฐานปริมาณธุรกิจ นอกจากนั้น
  ธนาคารยังดูแลรักษากลุ่มลูกค้าที่ผ่านการปรับปรุงโครงสร้างหนี้แล้ว
  ให้มีความสามารถเพิ่มพูนปริมาณธุรกิจกลับมาเป็นลูกค้าที่ดีต่อไป

  ด้านการพัฒนาผลิตภัณฑ์บริการทางการเงิน
  ธนาคารใช้นโยบายเพิ่มคุณค่าแก่ผลิตภัณฑ์ให้เหมาะสมกับความต้องการของลูกค้าแต่ละกลุ่ม
  โดยเฉพาะบริการที่เกี่ยวข้องกับ Electronic Banking และ Internet Banking
  รวมทั้งพัฒนาช่องทางการให้บริการด้วยการเปิดสาขา Micro Branch
  และเพิ่มปริมาณเครื่องอัตโนมัติเพื่ออำนวยความสะดวกให้กับลูกค้า เช่น เครื่อง ATM
  เครื่องรับฝากและชำระเงินด่วน เครื่องบันทึกรายการสมุดคู่ฝาก และเครื่องรับเงินฝาก เป็นต้น

-   การตลาดและภาวะการแข่งขัน

กลยุทธ์การแข่งขัน

  การปฏิรูปภาคการเงินของไทยเปิดโอกาสให้ธนาคารต่างชาติสามารถเข้ามาดำเนินธุรกิจในประเทศไทยได้อย่างสะดวกมากขึ้น
  โดยเฉพาะในช่วงวิกฤต
  ซึ่งเป็นที่ประจักษ์ว่าธนาคารต่างชาติมีความได้เปรียบเหนือธนาคารไทยในด้านเงินทุน
  ความก้าวหน้าทางเทคโนโลยี และความสามารถในการพัฒนาผลิตภัณฑ์ใหม่ ๆ
  ตลอดจนมีระบบเครือข่ายสาขาที่กว้างขวางกว่าธนาคารไทย
  สำหรับธนาคารไทยก็เร่งปรับตัวในการแก้ไขหนี้มีปัญหา การเพิ่มความแข็งแกร่งของเงินกองทุน
  การปรับปรุงโครงสร้างองค์กร
  เพื่อสามารถให้บริการได้สอดคล้องกับความต้องการของลูกค้าได้อย่างมีประสิทธิภาพ

  แม้ภาวะเศรษฐกิจโดยรวมยังไม่เอื้ออำนวยต่อการประกอบการนัก
  แต่ธนาคารมีผลการดำเนินงานที่ปรับตัวดีขึ้น ด้วยการดำเนินกลยุทธ์ดังต่อไปนี้คือ

1.  การเร่งรัดแก้ไขหนี้มีปัญหา :
    ธนาคารเป็นสถาบันการเงินแห่งแรกที่ริเริ่มจัดตั้งหน่วยงานบริหารสินเชื่อพิเศษ (SAM)
    เพื่อดูแลหนี้มีปัญหาแยกออกจากการอำนวยสินเชื่อปกติ ตั้งแต่ปี 2543
    มีผลให้การแก้ไขหนี้เสียทำได้อย่างเป็นระบบ และน่าจะมีคุณภาพยิ่งขึ้น
    หนี้มีปัญหาที่ได้มีการปรับปรุงโครงสร้างหนี้
    ได้กลับมาเป็นหนี้ปกติที่มีการชำระดอกเบี้ยและเงินต้นให้แก่ธนาคารอย่างสม่ำเสมอ
    นับเป็นช่องทางสร้างรายได้กลับมาสู่ธนาคารที่สำคัญในรอบปีที่ผ่านมา
    หนี้ที่ไม่ก่อให้เกิดรายได้ของธนาคาร ณ สิ้นปี 2544 ลดเหลือร้อยละ 14.7 จากร้อยละ 18.5
    ในปี 2543

  2. การขยายธุรกิจเพื่อแสวงหารายได้เพิ่ม :

  2.1
  รายได้หลักของธนาคารยังคงเป็นรายได้จากการอำนวยสินเชื่อและการให้บริการทางการเงิน
  ธนาคารได้ดำเนินกลยุทธ์ในการรักษาฐานลูกค้าดีที่มีอยู่แล้ว
  และเพิ่มส่วนแบ่งตลาดจากการแสวงหาลูกค้าใหม่ ๆ เพิ่มขึ้นด้วย

  ธนาคารได้ให้ความสำคัญกับธุรกิจขนาดกลางและขนาดย่อมที่เรียกว่า SMEs เป็นอย่างมาก
  เนื่องจาก SMEs เป็นกลไกสำคัญในการพัฒนาประเทศ
  ธนาคารจึงเข้าไปมีบทบาทสำคัญในการจัดการอบรมสัมมนาเชิงปฏิบัติการภายใต้หัวข้อ “แผนธุรกิจ
  SMEs หลักสูตรบัวหลวง” เพื่อให้ลูกค้าของธนาคารสามารถวางแผนการตลาด
  และจัดทำงบการเงินเพื่อเพิ่มประสิทธิภาพการแข่งขันในระยะยาวได้ นอกจากนี้
  ธนาคารได้ให้การสนับสนุนทางการเงินโดยคิดดอกเบี้ยต่ำ
  ทั้งในรูปเงินทุนหมุนเวียนและเงินกู้ระยะยาว

  สำหรับโครงการเกษตรก้าวหน้านั้น ธนาคารให้การสนับสนุนแก่ “เกษตรกรก้าวหน้า”
  ที่รู้จักนำเทคโนโลยีทันสมัยมาใช้ในการผลิต มีระบบบริหารและการตลาดที่ดี สามารถบริหารต้นทุน
  การจัดการคุณภาพและการจัดการเพื่อความยั่งยืน
  โดยธนาคารได้เข้าไปมีบทบาทเป็นตัวกลางในการถ่ายทอดความรู้ เทคโนโลยี
  และระบบการทำงานที่ทันสมัยอย่างต่อเนื่อง
  อันเป็นการช่วยยกระดับมาตรฐานภาคเกษตรกรรมโดยรวมของประเทศ
  พร้อมทั้งให้การสนับสนุนสินเชื่อดอกเบี้ยต่ำ และบริการที่เกี่ยวข้องแก่เกษตรกรก้าวหน้าเหล่านี้

2.  เพื่อเป็นการขยายฐานรายได้ ธนาคารได้พิจารณาลงทุนในหลักทรัพย์ต่าง ๆ
    ทั้งตราสารหนี้และตราสารทุน เพื่อให้ได้ผลตอบแทนในรูปดอกเบี้ยและเงินปันผล
    และผลกำไรที่เกิดขึ้นจากการเปลี่ยนแปลงราคาของหลักทรัพย์เมื่อมีการขาย
    รวมทั้งส่วนแบ่งกำไรจากเงินลงทุนในบริษัทย่อย/บริษัทร่วม

3.  นอกจากนี้ ธนาคารก็ให้ความสำคัญกับรายได้จากค่าธรรมเนียม (Fee Based Income)
    โดยพยายามคิดค้นบริการทางการเงินใหม่ ๆ เพื่อให้บริการแก่ลูกค้าอย่างต่อเนื่อง ดังเช่น
    บริการ Cash Management บริการธนาคารอิเล็กทรอนิกส์ในรูปแบบ Mobile Phone
    Banking ตลอดจนโครงการรณรงค์เพื่อหารายได้จากค่าธรรมเนียมเพิ่มขึ้นด้วย

  3. การพัฒนาองค์กรเพื่อวางรากฐานและพัฒนาศักยภาพการแข่งขันในระยะยาว

  3.1 ธนาคารได้จัดแบ่งหน่วยงานที่รับผิดชอบดูแลลูกค้าแยกตามลักษณะของลูกค้า เป็น
  ลูกค้าธุรกิจรายใหญ่ รายกลาง รายเล็ก และลูกค้ารายบุคคล
  เนื่องจากธนาคารตระหนักดีว่าลูกค้าแต่ละกลุ่มมีความต้องการบริการและพฤติกรรมการใช้บริการที่แตกต่างกัน
  ธนาคารจึงจัดเจ้าหน้าที่ที่มีความชำนาญในการดูแลลูกค้าแต่ละกลุ่มโดยเฉพาะ
  เพื่อให้บริการที่สอดคล้องกับความต้องการของลูกค้าได้ดีที่สุด

  3.2
  ธนาคารได้ปรับปรุงรูปแบบวิธีการทำงานเพื่อยกระดับคุณภาพในการส่งมอบบริการให้แก่ลูกค้าโดยการจัดตั้งสำนักธุรกิจ
  เป็นศูนย์บริการครบวงจรในจุดเดียว
  โดยมีผู้จัดการธุรกิจสัมพันธ์เป็นผู้ดูแลลูกค้าธุรกิจรายกลางและลูกค้าธุรกิจรายเล็กเป็นการเฉพาะ
  ในเรื่องของบริการด้านสินเชื่อประเภทต่าง ๆ
  รวมกับการเสริมบทบาทการเป็นที่ปรึกษาทางการเงินให้แก่ลูกค้า
  ตลอดจนให้คำแนะนำที่เป็นประโยชน์ต่อลูกค้าเกี่ยวกับผลิตภัณฑ์และบริการอื่น ๆ ของธนาคาร

  3.3 การจัดตั้งศูนย์ปฏิบัติการสนับสนุน 10 ศูนย์
  เพื่อทำหน้าที่ให้การสนับสนุนงานปฏิบัติการพิธีการด้านเอกสารแทนสาขา และสำนักธุรกิจ

4.  การพัฒนาบุคลากรของธนาคารให้มีศักยภาพและความก้าวหน้าในอาชีพสามารถปรับตัวต่อการเปลี่ยนแปลงของเทคโนโลยีสมัยใหม่
    มุ่งเน้นการทำงานเป็นทีม การระดมความคิดและวิธีการทำงานเพื่อแก้ไขปัญหาต่าง ๆ
    โดยนำประสบการณ์และหลักวิชาการสมัยใหม่มาประยุกต์ได้อย่างดีที่สุด

  ภาวะการแข่งขัน

 โครงสร้างระบบธนาคารพาณิชย์ในปี 2544 มีจำนวนทั้งสิ้น 31 แห่ง จำแนกเป็นธนาคารพาณิชย์ไทย 13 แห่ง และธนาคารพาณิชย์ต่างประเทศ 18 แห่ง มีสินทรัพย์ทั้งสิ้น 6,411.5 พันล้านบาท โดยมีปริมาณเงินฝาก 5,046.0 พันล้านบาท และสินเชื่อจำนวน 4,206.1 พันล้านบาท โดยธนาคารพาณิชย์ไทย 13 แห่ง ยังครองส่วนแบ่งตลาดในด้านสินทรัพย์ ร้อยละ 88.4 ในด้านเงินฝาก ร้อยละ 94.8 และสินเชื่อ ร้อยละ 89.7 ของระบบธนาคารพาณิชย์ 

  หากพิจารณาเฉพาะธนาคารพาณิชย์ไทย 13 แห่ง พบว่าธนาคารพาณิชย์ขนาดใหญ่ 6 แห่ง
  มีส่วนแบ่งตลาดสูงสุดทั้งในด้านสินทรัพย์ เงินฝากและสินเชื่อในสัดส่วนร้อยละ 70.5, ร้อยละ
  76.0 และร้อยละ 71.1 ตามลำดับ ขณะที่กลุ่มธนาคารพาณิชย์ขนาดกลางและขนาดเล็กรวม 7
  แห่ง มีส่วนแบ่งตลาดด้านสินทรัพย์ เงินฝากและสินเชื่อต่ำกว่าร้อยละ 20 คืออยู่ในระดับร้อยละ
  17.9 , ร้อยละ 18.8 และร้อยละ 18.6 ตามลำดับ

  สำหรับธนาคารกรุงเทพมีส่วนแบ่งตลาดเป็นอันดับที่ 1 ของระบบธนาคารพาณิชย์
  ทั้งในด้านสินทรัพย์และเงินฝาก โดยมีส่วนแบ่งตลาดที่ร้อยละ 19.5 และ ร้อยละ 19.8
  ตามลำดับ ส่วนสินเชื่อมีส่วนแบ่งตลาดเป็นอันดับ 2 ร้อยละ 15.8
  แต่ถ้าพิจารณาเปรียบเทียบเฉพาะธนาคารพาณิชย์ขนาดใหญ่ 6 แห่งแล้ว
  ธนาคารกรุงเทพมีสัดส่วนสินทรัพย์ร้อยละ 27.6 เงินฝากร้อยละ 26.0 และสินเชื่อร้อยละ 22.3
  ของกลุ่มธนาคารพาณิชย์ขนาดใหญ่

  ณ 31 ธันวาคม 2544

+---------------------------+-------+----+-------+----+-------+----+
| กลุ่มธนาคาร                 | ส     |    | เ     |    | สินเชื่อ |    |
|                           | ินทรัพย์ |    | งินฝาก |    |       |    |
+---------------------------+-------+----+-------+----+-------+----+
|                           | พันล   | ร  | พันล   | ร  | พันล   | ร  |
|                           | ้านบาท | ้อย | ้านบาท | ้อย | ้านบาท | ้อย |
|                           |       | ละ |       | ละ |       | ละ |
+---------------------------+-------+----+-------+----+-------+----+
| กลุ่มธนาคารพาณิชย์ขนาดใหญ่ (6  | 4,    | 70 | 3,    | 76 | 2,    | 71 |
| แห่ง)                      | 522.0 | .5 | 837.4 | .0 | 990.7 | .1 |
+---------------------------+-------+----+-------+----+-------+----+
|  ธนาคารกรุงเทพ             | 1,    | 19 | 997.1 | 19 | 666.4 | 15 |
|                           | 249.0 | .5 |       | .8 |       | .8 |
+---------------------------+-------+----+-------+----+-------+----+
| ธนาคารอื่น                  | 3,    | 51 | 2,    | 56 | 2,    | 55 |
|                           | 273.0 | .0 | 840.3 | .2 | 324.3 | .3 |
+---------------------------+-------+----+-------+----+-------+----+
| กลุ่มธนาคารพาณิชย์ขนาดกลางและ | 1,    | 17 | 948.1 | 18 | 781.9 | 18 |
|                           | 144.6 | .9 |       | .8 |       | .6 |
| ขนาดเล็ก (7 แห่ง)           |       |    |       |    |       |    |
+---------------------------+-------+----+-------+----+-------+----+
| รวมธนาคารพาณิชย์ไทย (13     | 5,    | 88 | 4,    | 94 | 3,    | 89 |
| แห่ง)                      | 666.6 | .4 | 785.5 | .8 | 772.6 | .7 |
+---------------------------+-------+----+-------+----+-------+----+
| กลุ่มธนาคารพาณิชย์ต่างประเทศ   | 744.9 | 11 | 260.5 | 5  | 433.5 | 10 |
| (18 แห่ง)                  |       | .6 |       | .2 |       | .3 |
+---------------------------+-------+----+-------+----+-------+----+
| รวมระบบธนาคารพาณิชย์        | 6,    | 1  | 5,    | 1  | 4,    | 1  |
|                           | 411.5 | 00 | 046.0 | 00 | 206.1 | 00 |
|                           |       | .0 |       | .0 |       | .0 |
+---------------------------+-------+----+-------+----+-------+----+

  หมายเหตุ ข้อมูลตามรายงานฐานะการเงิน (ธ.พ. 3) เฉพาะสำนักงานในประเทศ

-   นโยบายแหล่งที่มาของเงินทุน

  แหล่งเงินทุนของธนาคาร ได้แก่ เงินฝาก เงินกู้ยืม การออกหลักทรัพย์
  และตราสารทางการเงินต่าง ๆ ทั้งนี้ ขึ้นอยู่กับสภาวะแวดล้อมทางเศรษฐกิจ การเงิน
  และตามที่คณะกรรมการธนาคารจะพิจารณาถึงความเหมาะสม

-   นโยบายการให้กู้ยืม

  ธนาคารจะพิจารณาให้สินเชื่อและก่อภาระผูกพันแก่ลูกค้ารายที่ธนาคารพิจารณาแล้วเห็นว่า
  มีความสามารถในการชำระหนี้คืนธนาคาร และสามารถปฏิบัติได้ตามเงื่อนไขข้อตกลงที่กำหนด
  และมีวัตถุประสงค์นำเงินไปใช้ในการดำเนินธุรกิจที่ก่อให้เกิดประโยชน์ทางเศรษฐกิจของประเทศ
  ในการให้สินเชื่อและการก่อภาระผูกพันแก่ลูกค้า
  ธนาคารมีความเสี่ยงจากการไม่ได้รับชำระต้นเงินคืน หรือไม่ได้รับประโยชน์ที่พึงได้
  ซึ่งจะต้องบริหารความเสี่ยงไม่ให้เกิดความเสียหาย หรือเสียหายต่ำสุด

  เพื่อให้การทำธุรกิจด้านสินเชื่อของธนาคาร
  สามารถดำเนินการเป็นปกติโดยไม่ให้เกิดความเสียหาย หรือเกิดความเสียหายต่ำสุด
  และกำหนดความเสียหายขั้นสูงสุด ธนาคารจึงกำหนดให้มีการบริหารความเสี่ยงด้านสินเชื่อ
  (Credit Risk) โดยอยู่ในช่วงพัฒนาให้มีการกำหนดกรอบแนวทาง หลักเกณฑ์ ขั้นตอน
  มาตรฐาน วิธีการ และวิธีปฏิบัติงาน
  รวมทั้งกำหนดให้มีหน่วยงานสายบริหารความเสี่ยงด้านสินเชื่อ
  รับผิดชอบงานบริหารสินเชื่อพิเศษและงานสอบทานสินทรัพย์เสี่ยง

  นอกจากนั้น ธนาคารกำหนดให้มีการควบคุมงานด้านสินเชื่อ
  โดยจะพัฒนาให้มีกระบวนการจัดแบ่งขั้นตอน วิธีการ และวิธีปฏิบัติงาน
  ตลอดถึงการกำหนดผู้มีหน้าที่และความรับผิดชอบงานอย่างชัดเจน ทั้งนี้
  เพื่อเพิ่มประสิทธิภาพในการดำเนินงาน ให้บรรลุตามเป้าหมาย

-   นโยบายการลงทุน

ธนาคารถือว่าการบริหารเงินลงทุนเป็นส่วนสำคัญในการดำเนินธุรกิจของธนาคาร
ซึ่งรวมไปถึงการลงทุนในหลักทรัพย์ระยะยาวและชั่วคราว ทั้งภาครัฐและเอกชน
โดยกำหนดให้มีการทบทวนแผนการลงทุนทุกปี หรือทุกครั้งที่มีสถานการณ์เปลี่ยนแปลงในตลาดเงิน
และตลาดทุนอย่างมีนัยสำคัญ และให้มีการวัดผลตอบแทนและความเสี่ยงจากการลงทุน
รายงานต่อผู้บริหารระดับสูงอย่างสม่ำเสมอ

  ธนาคารมีนโยบายการลงทุนในตราสารทุนและตราสารหนี้ ในธุรกิจที่มีแนวโน้มดี
  มีความเสี่ยงที่ยอมรับได้ ในการนี้
  ธนาคารได้มีการตั้งสำรองค่าเผื่อการด้อยค่าของเงินลงทุนตามมาตรฐานการบัญชีฉบับที่ 40

  ธนาคารกำหนดให้มีหน่วยงานรับผิดชอบดูแลการลงทุนในส่วนของตราสารทุน
  และในส่วนของตราสารหนี้ ซึ่งต้องปฏิบัติภายใต้หลักเกณฑ์ ขั้นตอน
  และวิธีการปฏิบัติงานที่ธนาคารกำหนด

อนึ่ง หากการลงทุนใดเป็นมูลค่าเกินร้อยละ 10
ของทุนจดทะเบียนชำระแล้วของบริษัทในกรณีที่ไม่ได้เกิดจากการปรับปรุงโครงสร้างหนี้
จะต้องได้รับอนุมัติจากที่ประชุมคณะกรรมการธนาคารและธนาคารแห่งประเทศไทยก่อน

-   นโยบายในการดำรงเงินกองทุน

  ธนาคารมีนโยบายที่จะดำรงเงินกองทุนในอัตราที่เหมาะสมกับการดำเนินธุรกิจของธนาคาร
  และการขยายธุรกิจในอนาคต ทั้งนี้ ต้องไม่ต่ำกว่าอัตราส่วนขั้นต่ำตามที่กฎหมายกำหนด

ณ สิ้นปี 2544 ธนาคารดำรงเงินกองทุนเป็นอัตราส่วนกับสินทรัพย์และภาระผูกพันตามหลักเกณฑ์
และวิธีการที่ธนาคารแห่งประเทศไทยประกาศ ร้อยละ 11.3 สูงกว่าร้อยละ 8.7 ของสิ้นปีก่อน
เป็นเงินกองทุนชั้นที่ 1 ร้อยละ 6.5 และเงินกองทุนชั้นที่ 2 ร้อยละ 4.8

-   นโยบายในการบริหารสภาพคล่อง

  ธนาคารมีนโยบายการบริหารสภาพคล่องให้เป็นไปตามหลักเกณฑ์การดำรงสินทรัพย์สภาพคล่อง
  ตามที่ธนาคารแห่งประเทศไทยกำหนด นอกจากนี้
  ธนาคารยังมีการพิจารณาถึงโครงสร้างของสินทรัพย์และหนี้สินทั้งระยะสั้นและระยะยาว
  เพื่อให้เกิดความสมดุลภายใต้ภาวะตลาดที่ธนาคารดำเนินธุรกิจ (Market operating
  conditions) อันจะส่งผลถึงประสิทธิภาพของดอกเบี้ยรับและดอกเบี้ยจ่ายที่เกี่ยวข้อง ตลอดจน
  ผลกระทบที่อาจเกิดขึ้นจากสภาวะของตลาดเงินตลาดทุน ทั้งนี้ การบริหารงานดังกล่าว
  อยู่ภายใต้การควบคุมดูแลของคณะกรรมการบริหารสินทรัพย์และหนี้สินของธนาคาร